Document ID: 32009R0296

REGOLAMENT TAL-KUMMISSJONI (KE) Nru 296/2009
tat-8 ta’ April 2009
dwar regoli dettaljati għal għajnuna amministrattiva fl-esportazzjoni ta' ċerti ġobnijiet soġġetti għal restrizzjonijiet ta' kwota u li jikkwalifikaw għal trattament speċjali għall-importazzjoni fl-Istati Uniti tal-Amerika
(Tfassil mill-ġdid)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 1234/2007 tat-22 ta’ Ottubru 2007 li jistabbilixxi organizzazzjoni komuni ta' swieq agrikoli u dwar dispożizzjonijiet speċifiċi għal ċerti prodotti agrikoli (Ir-Regolament Waħdieni dwar l-OKS) (1), u b'mod partikolari l-Artikolu 172(2) tiegħu, flimkien mal-Artikolu 4 tiegħu,
Billi:
(1)
Ir-Regolament tal-Kummissjoni (KEE) Nru 2248/85 tal-25 ta' Lulju 1985 dwar regoli dettaljati għal għajnuna amministrattiva fl-esportazzjoni ta' ċerti ġobnijiet soġġetti għal restrizzjonijiet ta' kwota u li jikkwalifikaw għal trattament speċjali għall-importazzjoni fl-Istati Uniti tal-Amerika (2) ġie emendat b'mod sostanzjali kemm-il darba (3). Billi għandhom isiru aktar emendi, jeħtieġ li jiġi riformulat fl-interess taċ-ċarezza.
(2)
Il-Komunità u l-Istati Uniti tal-Amerika ftiehmu skont il-GATT li jippermettu l-importazzjoni fl-Istati Uniti ta' ġobon li joriġina mill-Komunità soġġett għal restrizzjonijiet ta' kwota b'seħħ mill-1 ta' Jannar 1980. Dan il-ftehim ġie approvat bid-Deċiżjoni tal-Kunsill 80/272/KEE (4).
(3)
L-Istati Uniti tal-Amerika ntrabtu li jieħdu l-miżuri kollha meħtieġa biex il-ġestjoni tal-kwota tkun tali li tippermetti l-aħjar użu tagħha. Fid-dawl tal-esperjenza, jidher xieraq li tissaħħaħ il-koperazzjoni amministrattiva mal-Istati Uniti tal-Amerika biex ikun żgurat li l-kwoti ta' ċerti ġobnijiet ta’ oriġini Komunitarja jintużaw bis-sħiħ. Għaldaqstant, il-ġobnijiet ikkonċernati għandhom jiġu akkumpanjati minn ċertifikat maħruġ mill-awtoritajiet kompetenti tal-Komunità.
(4)
Il-miżuri pprovduti f'dan ir-Regolament huma skont l-opinjoni tal-Kumitat tal-Ġestjoni tal-Organizzazzjoni Komuni tas-Swieq Agrikoli,
ADOTTAT DAN IR-REGOLAMENT:
Artikolu 1
Għall-esportazzjoni lejn l-Istati Uniti tal-Amerika (inklużi Puerto Rico u l-Ħawaj) ta' ġobnijiet “Żvediżi jew Emmentaler bil-formazzjoni tal-għajn”, elenkati taħt is-sottointestaturi 0406.90.44 sa 0406.90.48 tal-“Iskema Armonizzata tat-Tariffi tal-Istati Uniti tal-Amerika”, u li huma soġġetti għal restrizzjonijiet ta' kwota, l-awtorità kompetenti tal-Istat Membru esportatur għandu joħroġ, fuq talba tal-esportatur, ċertifikat li jaqbel mal-mudell f'Anness I.
Artikolu 2
1. Il-formoli msemmija fl-Artikolu 1 għandhom jkunu stampati fuq karta bajda, ta’ tad-dimensjonijiet 210 × 296 mm, u għandhom ikunu miktuba bl-Ingliż. Kull ċertifikat għandu jingħata numru tas-serje mill-awtorità li tkun ħarġitu. L-Istati Membri esportaturi jistgħu jitolbu li ċ-ċertifikati maħruġa fit-territorju tagħhom jkunu miktuba fil-lingwa uffiċjali tagħhom, jew f'waħda mil-lingwi uffiċjali tagħhom, barra milli bl-Ingliż.
2. Kull ċertifikat għandu jsir f'oriġinali u f'tal-anqas żewġ kopji. Il-kopji għandu jkollhom l-istess numru tas-serje bħall-oriġinali. L-oriġinal u l-kopji għandhom ikunu ttajpjati jew miktuba bl-idejn, b'ittri kbar bil-linka.
Artikolu 3
1. Iċ-ċertifikat u l-kopja tiegħu għandhom jinħarġu mill-awtorità maħtura għal dan il-għan mill-Istat Membru esportatur.
2. L-awtorità li toħroġ iċ-ċertifikat għandha żżomm kopja tiegħu. L-oriġinal u l-kopja l-oħra għandhom ikunu ppreżentati fl-uffiċċju tad-dwana tal-Komunità fejn titressaq id-dikjarazzjoni tal-esportazzjoni.
3. L-uffiċċju tad-dwana msemmi fil-paragrafu 2 għandu jimla s-sezzjoni xierqa fuq l-oriġinal u jibgħatha lura lill-esportatur jew lir-rappreżentant tiegħu. Għandu jżomm kopja.
Artikolu 4
Iċ-ċertifikat ma jkunx validu sakemm ma jkunx ittimbrat kif xieraq mill-uffiċċju tad-dwana. Għandu jkopri l-kwantità ta' ġobon indikat fuqu, u għandu jitressaq lill-awtoritajiet tad-dwana tal-Istati Uniti tal-Amerika. Madankollu, kwantità li taqbeż b'mhux aktar minn 5 % ta’ dik indikata fiċ-ċertifikat għandha tkun meqjusa bħala koperta minnu.
Artikolu 5
L-Istati Membri għandhom jieħdu l-miżuri kollha meħtieġa biex jivverifikaw l-oriġini, it-tip, il-kompożizzjoni u l-kwalità tal-ġobnijiet li għalihom jinħarġu ċ-ċertifikati.
Artikolu 6
Ir-Regolament (KEE) Nru 2248/85 jitħassar.
Ir-referenzi għar-Regolament imħassar għandhom jitqiesu bħala referenzi għal dan ir-Regolament u għandhom jinqraw skont it-tabella ta' korrelazzjoni fl-Anness III.
Artikolu 7
Dan ir-Regolament għandu jidħol fis-seħħ fl-għoxrin jum wara l-pubblikazzjoni tiegħu f’Il-Ġurnal Uffiċjali tal-Komunitajiet Ewropej.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 8 ta’ April 2009.

Labels: 3
17
18
15